Vermeende rower ná rooftog doodgeskiet(Argieffoto: Kent Williamson) ŉ Vermeende rower is Woensdagaand ná ŉ rooftog in Algoapark in die Oos-Kaap doodgeskiet. “ŉ 39-jarige vrou het omstreeks 21:25 in haar motor, ŉ Toyota Corolla, by ŉ vulstasie in Uitenhageweg gesit en wag vir haar kêrel wat in die winkel was,” het kapt. Sandra Janse van Rensburg, woordvoerder van die polisie, gesê. “Die verdagte het die deur aan die bestuurder se kant van die motor oopgemaak en ŉ vuurwapen op die vrou gerig. Die verdagte het haar selfoon gegryp en oor die pad na New Brighton weggehardloop.” Die vrou en haar kêrel het daarna na Struanwayweg gery – op soek na die verdagte. “Die vrou het die verdagte geïdentifiseer waar hy gestap het en haar kêrel het hom gekonfronteer.” Die verdagte het ŉ vuurwapen op die kêrel gerig en die kêrel, wat ook gewapen was, het verskeie skote op die verdagte gevuur. “Die onbekende verdagte is op die toneel dood. ŉ 9 mm-vuurwapen en patrone en die gesteelde selfoon is gevind. Eienaarskap van die vuurwapen moet nog bepaal word,” het Janse van Rensburg bygevoeg. Die polisie ondersoek ŉ saak van gewapende roof en ŉ geregtelike ondersoek word gedoen. Die vuurwapen sal vir ballistiese toetse gestuur word.